C3

Kulturális és Kommunikációs Központ Alapítvány
Center  for  Culture & Communication
1014 Budapest, Országház utca 9. 
H-1537 Budapest, Pf. 419
Tel: + 36-1-4887070
Fax: + 36-1-214-6872
E-mail: info@c3.hu
h   t   t   p  :  /  /  w  w  w . c  3  . h  u

MEGALAKULT A C3 ALAPÍTVÁNY

(Sajtóközlemény, 2000. január 14.)

A C3 Kulturális és Kommunikációs Központ, mely 1996-ban a Soros Alapítvány programjaként jött létre, a sikeres hároméves kísérleti időszak eredményeképpen C3 Alapítvány néven önállósult. Az új, közcélú intézmény alapítói a Soros Alapítvány és a MATÁV. Az alapítvány nyitott, támogatási szándékát több cég jelezte. Bejegyzésével olyan intézmény jött létre, mely művészeti és kutatási programja, rendezvényei és kiadványai által eddig is sokat tett a digitális kultúra, az új kommunikációs technikák, az Internet és a médiaművészet támogatásáért, megismertetéséért, fejlesztéséért Magyarországon, s továbbra is ezt tekinti fő feladatának.
A C3 Alapítvány célja az új tudományos-technológiai felfedezések kulturális alkalmazásának, kreatív használatának, innovatív művészeti lehetőségeinek kutatása, fejlesztése, támogatása, valamint művészeti, tudományos, kommunikációs, oktatási és kulturális programok kezdeményezése és megvalósítása. 
Az 1990-es évek jellemzője, hogy a minden korábbinál gyorsabban változó kommunikációs kihívások új típusú intézmények megszületéséhez vezettek. A C3 Kelet-Közép-Európa első médiaintézete, mely más, hasonló európai intézmények alapításával szinkronban (Ars Electronica Center - Linz, ZKM- Karlsruhe, V2 lab - Rotterdam) jött létre. 
A Soros Alapítvány C3 programja teljesítette azon feladatait, melyeket létrejöttekor az Internet magyarországi megismertetése és elterjesztése érdekében vállalt. Több ezer non-profit szervezetnek és magánszemélynek nyújtott hozzáférést a MATÁV támogatásával, ingyenes tanfolyamokat szervezett, nyilvános és ingyenes Internet műhelyt működtetett. Kifejlesztette a freemailt, valamint a MATÁV PKI Távközlésfejlesztési Intézetével közös kutatás eredményeként a publikus Webterminál prototípusát, melyet nyilvános helyszíneken helyeztek el. Az elmúlt években született Internet honlapoknak az új alapítvány továbbra is helyet és támogatást nyújt, mint ahogy fenntartja a Soros Alapítvány támogatásával 40 városi könyvtárnak nyújtott szolgáltatásait és számos intezmény bérelt vonalú hozzáférését is.
	A C3 az új kihívásoknak megfelelően, a közeljövőben várható kommunikációs változásokra készülve alakítja át közcélú programjait, ami elsősorban az új, nagy sávszélességű technológiák kutatását és lehetőségeinek bemutatását jelenti. Kölcsönösen előnyös kutatási és fejlesztési együttműködésre törekszik az új kommunikációs alkalmazások terén érdekelt cégekkel és szervezetekkel, s ezen túl a projektek finanszírozásához hazai és külföldi pályázati források bevonása is célja.
Az intézmény sajátosságaiból adódóan a produkció-publikáció-archívum hármasa a munka alapvető jellemzője. A technológia fejlődésével a C3-ben egy folyamatosan gyarapodó, mind szélesebb körben hozzáférhető médiaművészeti gyűjtemény alakul ki, mely a már meglévő hálózati munkák mellé az elektronikus médiumok széles skáláját - az interaktív multimédiát, analóg videót is ideértve - fogja át. Mindez kiegészül olyan kulturális adatbázisokkal, melyek lefedik a kommunikációs médiumok alkalmazásának szinte minden kreatív területét. 
A hazai alkotók számára fontos lehetőséget jelentett és jelenthet a C3 műhelypályázata, melynek keretében a C3 eszközeit térítésmentesen használva, technikai konzultáció, illetve esetenként asszisztencia segítségével valósíthatók meg médiaművészeti művek. A megújuló pályázat, mely évente két alkalommal kerül kiírásra, új elemként a készítendő művek alkotóinak több szintű, esetenként a mű jó értelemben vett menedzselésére is gondot fordító kooperációt kínál. 
A nemzetközi kapcsolatok terén az elmúlt két év eredménye az ENCART (European Network of Cyber Art) létrejötte és programjai: ez a C3 részvételével Európa legnagyobb, független, médiakultúra iránt elkötelezett művészeti intézményeit fogja össze. A C3 nemzetközi kapcsolatainak fontos eleme a művészeti rezidenciaprogram, ennek részeként az európai Kaleidoscope program által finanszírozott EMARE, mely négy ország médiaművészeinek cseréjét, így magyar művészek külföldi tanulmányútjait is biztosította.
A C3 programjának része médiaművészeti, médiakritikai bemutatók és előadások, workshopok időszakos, de rendszeres szervezése, kiállítások rendezése társintézményekkel közösen, kiadványok megjelentetése hagyományos, illetve elektronikus hordozókon.
A C3 talán legismertebb, s mint a napi 18-20 ezer találat mutatja, leglátogatottabb produktuma a website, melyen többek között a hálózati (Internet) művészet példái találhatók. A hálózati művészet jelentős képviselőit sikerült a rezidenciaprogram számára megnyerni, közöttük nemzetközi fesztiváldíjak nyerteseit. Hálózati produkció a C3 internetes rádiója, a ParaRádió is, mely megalakulása óta egyre ismertebb, népszerűbb. 
A C3 a jövőben is feladatának tekinti nagyszabású, nyilvános rendezények és kiállítások kezdeményezését és lebonyolítását, a sikeres, mintaértékű 1996-os A pillangó-hatás és 1999-es Perspektíva tapasztalatai alapján.

További információ:	Peternák Miklós, C3 Alapítvány, tel:488-7070 
	Rónai Judit, Soros Alapítvány, tel: 315-0308